**Дечји вртић ,, Снежана – Hófehérke“**

**Златне греде 7**

**Сента**

ИЗВЕШТАЈ О САМОВРЕДНОВАЊУ

ДЕЧЈЕГ ВРТИЋА „СНЕЖАНА-HÓFEHÉRKE“ У ШКОЛСКОЈ 2023/2024. ГОДИНИ

**Јун 2024. године**

**У В О Д**

Наш колектив препознаје и придаје веома велику важност самовредновању као процесу који омогућава унапређивање квалитета рада установе. Ове школске 2023/2024. године направили смо још један корак даље ка унапређењу процеса самовредновања и поред централног тима за самовредновање, формирали смо посебне тимове који су деловали самостално по објектима. Формирано је четири Тима са придруженим мањим објектима. Тимови су организовани по објектима: Дуга са придруженим објектом Сеница, Перјаница са придруженим објектима Красуљак, Лептир и Дивљи цвет, Бела Рада са придруженим објектима Маслачак и Запећак и Бамби. Овако смо допринели реалнијој процени снага и слабости самосталних Објеката, јер нам омогућава специфичније и релеватније увиде у рад сваког вртића.

Ово су само неке предности овога приступа:

- Прецизнија процена: Сваки вртић може детаљније анализирати своје специфичне потребе и изазове.

- Повећана одговорност: Самостални вртићи имају већу одговорност за свој рад, то може мотивисати особље да се више ангажује у сам процес самовредновања.

- Циљане мере побољшања: Идентификовање специгичних снага и слабости омогућава стварање циљаних акционих планова.

- Прилагодљивост: Самостални вртићи се брже могу прилагодити потребама деце, родитеља, локалне заједнице и запослених.

- Повећана мотивација: Када колектив види конкретне резултате својих напора, мотивација је много већа за даљи рад.

Након формирања Тимова за самовредновање прешло се на избор области, које ће се самовредновати у школској 2023/2024. години. При овом избору, кориштене су чек листе из ,,Водича за запослене у предшколским установама - Самовредновање у предшколским установама“ издатог од стране Министарства просвете, науке и технолошког развоја.

Изабрана област након анализе чек листа је 2. област квалитета рада - Подршка деци и породици.

Централни тим имао је кључну улогу у успешној реализацији процеса самовредновања кроз следеће активности:

- Планирање и организација: Развијање плана самовредновања кроз временски оквир, методе и инструменте за прикупљање података као и дистрибуцију материјала потребних за исти.

- Подршка тимовима на нивоу објеката: Стална стручна подршка тимова на нивоу објеката као и стални састанци током спровођеља договорених корака.

- Прикупљање и анализа података: Сакупљање, анализа и обједињавање података као и препознавање кључних области за унапређивање.

- Извештавање: Израда извештаја о резултатима самовредновања који ће бити достављени свим заинтересованим странама.

Нашу Установу ове школске године похађа 656 деце, која су распоређена у 34 васпитне групе група, а васпитно-образовни рад се одвија на српском и мађарском језику. Установа подржава целоживотно учење практичара и сарађује са породицама на различите начине.

Мисија наше Установе је подршка добробити детета кроз игру, животно-практичне ситуације и учење, а визија је Установа која је у складу са Основама програма који уважава дечја интересовања и омогућава учење кроз активно делање.

Напомена: Овај извештај ће да обухвати и обједини све извештаје које су израдили тимови за самовредновање на нивоу објеката и исти су сачувани код координатора тима за самовредновање.

**МЕТОДОЛОГИЈА САМОВРЕДНОВАЊА**

Тимови са самовредновање користили су различите технике и алате како би добили стваран и свеобухватан увид у стање и квалитет рада својих објеката, лакше препознали подручја за унапређење и стратегије за даљи развој.

Сви алати који су кориштени су развијени од стране Министарства просвете, науке и технолошког развоја и налазе се у ,,Водичу за запослене у предшколским установама- Самовредновање у предшколским установама“ као и на онлајн апликацији. Такође, сви алати су били преведени и на мађарски језик и процес самовредновања је текао на оба језика.

У процесу самовредновања учествовало је 44 практичара-онлајн упитник, 40 родитеља у фокус групама које су организоване и на српском и на мађарском језику, 30 практичара у фокус групама које су организоване и на српском и на мађарском језику, 384 деце, узраста од 4 до 6,5 година, у консултацијама са децом, 2 стручна сарадника у интервјуу и 1 представник УО из ЛЗ у интервјуу.

Узорак за фокус групе и консултације са децом је пажљиво биран како би добили што реалније податке. Међутим, сам процес самовредновања је представљао велику одговорност и изазов за чланове како централног тако и за чланове тимова на нивоу објеката. Да би превазишли ове изазове, централни тим је све време био доступан и пружао је подршку свим практичарима путем стручне подршке.

|  |  |  |
| --- | --- | --- |
| **АКТИВНОСТИ** | **КОНКРЕТИЗОВАНА**  **АКТИВНОСТ** | **ДИНАМИКА** |
| Формирање тимова за самовредновање по објектима | Директор Установе формира тимове | Октобар |
| Прикупљање података и процена од стране запослених | Попуњавање чек листа ради избора области  Дистрибуција онлајн упитника за васпитаче  Организација и реализација фокус група са васпитачима | Октобар  Фебруар  Март |
| Прикупљање података и процена од стране родитеља | Организација и реализација фокус група са родитељима | Фебруар и март |
| Прикупљање података – консултовање са децом | Консултације са децом | Новембар  Децембар  Јануар  Фебруар |
| Прикупљање података и процена од стране стручних сарадника | Интервју са стручним сарадницима | Март |
| Прикупљање података и процена од стране  представника локалне заједнице | Интервју са представнницима локалне заједнице (УО) | Март |
| Израда извештаја по објектима | Израда извештаја анализом прикупљених података | Мај |
| Израда главног извештаја | Обједињавање свих извештаја | Мај и јун |

**РЕЗУЛТАТИ САМОВРЕДНОВАЊА – 2. ОБЛАСТ-ПОДРШКА ДЕЦИ И ПОРОДИЦИ**

***2.1. Установа је сигурна и безбедна средина***

Родитељи кажу да су добро информисани од стране васпитача и Установе. Све информације су истакнуте на сајту Установе, улазу у објекте, на огласним таблама, преко родитељских састанака, пријема родитеља, при пријему и издавању деце, итд. О свим правима и могућностима које могу да остваре на време су обавештени. Упознати су са програмом заштите деце од насиља, злостављања, занемаривања и дискриминације. Слажу се са тим, да уколико се и појави неки проблем васпитачи га одмах решавају и обавештавају их. Сматрају да је простор вртића безбедан за све. Васпитачи су упознати са мерама индивидуализације везане за исхрану, превентивно-здравствену и социјалну заштиту. Родитеље упознају са правима и могућностима које нуди Установа. Преко презентација упознали су родитеље са правима и обавезама деце. Стручни сарадници успостављају интерсекторску сарадњу. Упознати су са програмом заштите деце од насиља, злостављања, занемаривања и дискриминације и потребним корацима уколико се препозна немила ситуација. Што се тиче деце, из консултација смо сазнали, што је нама и најбитније, да се добро осећају, воле да долазе у вртић, срећна су и осећају се сигурно и безбедно, знају коме да се обрате, исказују своје жеље и потребе без страха, и сигурна су у чињеницу да су вољена.

Примећује се недостатак ангажованости као и инспиративних места и материјала за удруживање и разавијање игре, маште и креативности на отвореним површинама (тераса и двориште).

По родитељима недовољно је боравка на отвореном и недовољно ситуација вршњачког учења.

Недовољна информисаност школе о Основама програма и изостанак обостране сарадње и ангажованости у циљу успешне транзиције

Родитељи уочавају да установа нема рампе и рукохвате за децу са инвалидитетом.

У неким објектима јаслене групе су смештене на спрату што родитељима додатно отежава, пошто носе децу која још не ходају.

***2.2. У установи се уважава различитост, поштуjу права и потребе деце и породице***

У објектима се препознају сва деца и родитељи. Постоји сталан дијалог са породицама који је на високом нивоу. Родитељи се стално позивају и нуде им се различити начини укључивања у програм вртића. Све њихове идеје и предлози су увек узети у обзир и свима су понуђени различити начини за укључивање у реалан програм вртића и групе. Практичари користе оба језика средине, прослављају се и обележавају се верски празници, преко израђеног плаката и разговора се деца упознају са различитостима, уколико постоји друга нација упознају се саобичајима, израдом картица, практичари својим моделом. Васпитачи користе многе начине позивања и обавештавања родитеља. Родитељи су позвани да предлажу начине укључивања као и време када су у могућности да се укључе у животи рад групе. Стручни сарадници пружају сталну стручну подршку практичарима, на различите начине, кроз радионице, стручне активе, итд. Укључени су у сагледавање и анализу потреба деце из осетљивих група. Организују и уколико је потребно пружају подршку практичарима, родитељима и деци при транзицији. Важну улогу имају и у преносу информација које су важне за живот и рад васпитних група. Представник ЛЗ је упознат је са Основама програма и са структурирањем простора у вртићу. Задовољан је са сарадњом вртића. Зна да Установа планира и упознаје Оснивача о актуелним потребама деце тако што се обраћа просветном инспектору, Сваетнику за образовање и покушава да се нађе заједничко решење. Стручни сарадници наглашавају то да би сарадња са школом могла бити боља у смислу да се не даје акценат само на сарадњу са предшколском групом него да та сарадња крене и у млађим групама. Васпитачи наглашавају то да би им била потребна боља подршка и сарадња са стручним сарадницима када су у питању деца којима је потребна додатна подршка, деци са сметњама у развоју и инвалидитетом, као и недостатак адаптације у смислу преласка детета из млађе у средњу групу.

***2.3. Установа сарађуjе са породицом и локалном заjедницом***

Програм сарадње са породицом развиjа се на основу могућности и интересовања породице, примењуjу се различити начини укључивања породице, подршка остваривању васпитне улоге породице је у складу са њеним потребама и остварује се кроз тематске састанке и др. Родитељи се укључују путем давања идеја, слањем видео снимака, укључивањем у пројекте, разним акцијама улепшавања дворишта, иницирањем учешћа у ЛЗ, и др.Кроз овакве активности које су видљиве и у ЛЗ доприноси се повећању обухвата деце.Стручни сарадници сматрају да вртић родитељима пружа прилике за учење и унапређење, кроз родитељске састанке, кроз доступност стручњака за индивидуалне разговоре, кроз трибине и предавања организована са различитим темама и преко радионица које васпитачи осмишљавају у оквиру својих група. Представник ЛЗ је упознат са чињеницом да у складу са потребама пројекта, свака васпитна група иницира коришћење ресурса локалне заједнице, тако што васпитачице одлазе са децом у библиотеку, пекару, апотеке дом здравља, музеј, код различитих занатлија, па и у школе (медицинска, основна). Чињеница је да се на сарадњи са локалном заједницом мора пуно радити како да би и они сами могли бити иницијатори ове сарадње.

**ПРЕДЛОГ МЕРА ЗА УНАПРЕЂИВАЊЕ НА ОСНОВУ ИЗВЕДЕНИХ ЗАКЉУЧАКА И НАЧИНИ ПРАЋЕЊА ОСТВАРИВАЊА ПРЕДЛОЖЕНИХ МЕРА**

Позивајући се на горе наведене слабости, односно делимично остварене стандарде стручни тим за самовредновање препоручује следеће мере за унапређивање:

- Прилагођавање физичког простора и инфраструктуре за сву децу.

- Коришћење разноликог материјала и ресурса, као и прилагођених образовних материјала за децу са различитим врстама инвалидитета.

- Укључивање осетљивих група деце у живот и рад предшколске установе кроз програме који су прилагођени потребама све деце и осмишљени тако да пруже индивидуалну подршку и укључе сву децу на начин који одговара њиховим потребама.

- Стална сензибилизација и освешћивање практичара о појму инклузивности кроз стручна усавршавања, употребу стручне литературе, коришћење дигиталних алата, радионице и стручну подршку од стране стручних лица-логопеда, дефектолога,др.

- Пружање подршке родитељима и породицама осетљиве деце кроз дељење информација о могућностима за сарадњу, како са предшколском установом тако и са установама у окружењу, како би се обезбедила помоћ која је потребна за успешан развој њихове деце.

- Укључивање осетљивих група деце захтева ангажовање свих учесника у предшколској установи и стварање окружења које је прихватљиво, потпомажуће и укључујуће за сву децу

- Повећање броја интерактивних радионица које укључују и децу и родитеље

- Побољшање сарадње са локалном заједницом, наша иницијатива за учешће деце у више манифестација.

- Мотивисање локалне заједнице да организује више манифестација којима бисмо и ми допринели својим радом и учешћем.

- Рад васпитача на томе да се групе више друже заједно колико је могуће у заједничким просторијама и организација заједничких активности, боља адаптација деце приликом преласка из једне групе у другу, што бисмо свакако оваквим радом евентуално и постигли.

- Већа укљученост стручних сарадника у свакодневни рад и живот васпитне групе, васпитача и деце.

- Мотивисање школе за бољу сарадњу и учешће не само предшколских група него свих узрасних група.

- Организовање родитељског састанка за јаслене групе већ у јуну

- Већа ангажованост васпитача око уређења и опремања дворишта и терасе материјалима како би постали инспиративни за игру и истраживање.

- Укључивање родитеља у уређење и опремање терасе и дворишта.

- Свакодневни боравак на свежем ваздуху.

- Укључивање деце из основне школе у наше пројекте током године, као и организовање заједничких дружења у школи и у вртићу.

-  Адекватна комуникација са родитељима, упознавање са родитељима пре почетка школске године.

- Потребно је више сарадње и укључености родитеља како би се осигурало да транзиција буде што лакша за децу.

**-** Више активности које прате годишња доба и очување традиције.

- Похвала и признање за родитеље.

**З А К Љ У Ч А К**

Као закључак, примећујемо да је наша предшколска установа постигла значајне резултате у другој области-подршка деци и породици, али постоји простор за даљи напредак кроз инплементацију горе наведених предлога.

Стални напори у овом правцу ће допринети још бољем квалитету услуга и задовољењу потреба свих корисника наше Установе. Трудићемо се да предложене мере остваримо а свој рад ћемо пратити на следеће начине:

* посматрањем у вртићима
* разговорима са запосленима у установи, представницима локалне заједнице, родитељима, децом, стручним сарадницима
* анкетирањем
* фокус групама.